CELEX: 32019D0896
Language: el
Date: 2019-05-28 00:00:00
Title: Εκτελεστική απόφαση (ΕΕ) 2019/896 της Επιτροπής, της 28ης Μαΐου 2019, για την τροποποίηση της εκτελεστικής απόφασης (ΕΕ) 2019/450 όσον αφορά τα ευρωπαϊκά έγγραφα αξιολόγησης για εξοπλισμό εσωτερικών διαχωριστικών προς χρήση σε μη φέροντες τοίχους, για συστήματα εύκαμπτων μεμβρανών υδατοστεγάνωσης στεγών με μηχανική στερέωση, για λεπτά μεταλλικά σύνθετα φύλλα, για ελαστικά κοίλα μικροσφαιρίδια ως πρόσθετο σκυροδέματος, για συστήματα στερέωσης σανίδων και για αυτοφερόμενο ημιδιαφανή εξοπλισμό στέγης με σκέπαστρο κατασκευασμένο από πλαστικά φύλλα (Κείμενο που παρουσιάζει ενδιαφέρον για τον ΕΟΧ)

29.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 142/69
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/896 ΤΗΣ ΕΠΙΤΡΟΠΗΣ
         της 28ης Μαΐου 2019
         για την τροποποίηση της εκτελεστικής απόφασης (ΕΕ) 2019/450 όσον αφορά τα ευρωπαϊκά έγγραφα αξιολόγησης για εξοπλισμό εσωτερικών διαχωριστικών προς χρήση σε μη φέροντες τοίχους, για συστήματα εύκαμπτων μεμβρανών υδατοστεγάνωσης στεγών με μηχανική στερέωση, για λεπτά μεταλλικά σύνθετα φύλλα, για ελαστικά κοίλα μικροσφαιρίδια ως πρόσθετο σκυροδέματος, για συστήματα στερέωσης σανίδων και για αυτοφερόμενο ημιδιαφανή εξοπλισμό στέγης με σκέπαστρο κατασκευασμένο από πλαστικά φύλλα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας δομικών προϊόντων και για την κατάργηση της οδηγίας 89/106/ΕΟΚ του Συμβουλίου (1), και ιδίως το άρθρο 22,
         Εκτιμώντας τα ακόλουθα:
         
                     (1)
                  
                  
                     Σύμφωνα με τον κανονισμό (ΕΕ) αριθ. 305/2011, οι οργανισμοί τεχνικής αξιολόγησης πρέπει να χρησιμοποιούν τις μεθόδους και τα κριτήρια που προβλέπονται στα ευρωπαϊκά έγγραφα αξιολόγησης, τα στοιχεία των οποίων έχουν δημοσιευθεί στην Επίσημη Εφημερίδα της Ευρωπαϊκής Ένωσης, με σκοπό την αξιολόγηση της επίδοσης των δομικών προϊόντων που καλύπτονται από τα εν λόγω έγγραφα σε σχέση με τα ουσιώδη χαρακτηριστικά τους.
                  
               
                     (2)
                  
                  
                     Σύμφωνα με το άρθρο 19 του κανονισμού (ΕΕ) αριθ. 305/2011, μετά από διάφορα αιτήματα των κατασκευαστών για ευρωπαϊκές τεχνικές αξιολογήσεις, η οργάνωση των οργανισμών τεχνικής αξιολόγησης συνέταξε και ενέκρινε διάφορα ευρωπαϊκά έγγραφα αξιολόγησης.
                  
               
                     (3)
                  
                  
                     Τα ευρωπαϊκά έγγραφα αξιολόγησης αφορούν τον εξοπλισμό εσωτερικών διαχωριστικών προς χρήση σε τοίχους που δεν φέρουν φορτίο, τα συστήματα εύκαμπτων μεμβρανών υδατοστεγάνωσης στεγών με μηχανική στερέωση, τα λεπτά μεταλλικά σύνθετα φύλλα, τα ελαστικά κοίλα μικροσφαιρίδια ως πρόσθετο σκυροδέματος, τα συστήματα στερέωσης σανίδων και τον αυτοφερόμενο ημιδιαφανή εξοπλισμό στέγης με σκέπαστρο κατασκευασμένο από πλαστικά φύλλα. Το ευρωπαϊκό έγγραφο αξιολόγησης περιέχει γενική περιγραφή του δομικού προϊόντος, τον κατάλογο των ουσιωδών χαρακτηριστικών, που είναι σημαντικά για την προτεινόμενη χρήση του προϊόντος όπως προβλέπεται από τον κατασκευαστή και έχουν συμφωνηθεί μεταξύ του κατασκευαστή και του οργανισμού των ΟΤΑ, καθώς και τις μεθόδους και τα κριτήρια για την αξιολόγηση της επίδοσης του προϊόντος σε σχέση με τα εν λόγω ουσιώδη χαρακτηριστικά.
                  
               
                     (4)
                  
                  
                     Ενώ τα ευρωπαϊκά έγγραφα αξιολόγησης σχετικά με τον εξοπλισμό εσωτερικών διαχωριστικών προς χρήση σε τοίχους που δεν φέρουν φορτίο, τα συστήματα εύκαμπτων μεμβρανών υδατοστεγάνωσης στεγών με μηχανική στερέωση και τον αυτοφερόμενο ημιδιαφανή εξοπλισμό στέγης με σκέπαστρο κατασκευασμένο από πλαστικά φύλλα έχουν εκδοθεί για να αντικαταστήσουν τις αντίστοιχες προηγούμενες κατευθυντήριες γραμμές που χρησιμοποιούνταν για την ευρωπαϊκή τεχνική έγκριση (ETAG), τα ευρωπαϊκά έγγραφα αξιολόγησης σχετικά με τα λεπτά μεταλλικά σύνθετα φύλλα, τα ελαστικά κοίλα μικροσφαιρίδια ως πρόσθετο σκυροδέματος και τα συστήματα στερέωσης σανίδων έχουν βασιστεί αποκλειστικά στα αιτήματα μεμονωμένων κατασκευαστών για ευρωπαϊκές τεχνικές αξιολογήσεις.
                  
               
                     (5)
                  
                  
                     Η Επιτροπή αξιολόγησε κατά πόσον τα ευρωπαϊκά έγγραφα αξιολόγησης που συντάχθηκαν από την οργάνωση των οργανισμών τεχνικής αξιολόγησης ανταποκρίνονται στις απαιτήσεις που πρέπει να πληρούνται σε σχέση με τις βασικές απαιτήσεις δομικών έργων που ορίζονται στο παράρτημα I του κανονισμού (ΕΕ) αριθ. 305/2011.
                  
               
                     (6)
                  
                  
                     Τα ευρωπαϊκά έγγραφα αξιολόγησης που συντάχθηκαν από την οργάνωση των οργανισμών τεχνικής αξιολόγησης ανταποκρίνονται στις απαιτήσεις που πρέπει να πληρούνται σε σχέση με τις βασικές απαιτήσεις δομικών έργων που ορίζονται στο παράρτημα Ι του κανονισμού (ΕΕ) αριθ. 305/2011, δεδομένου ότι τα στοιχεία που παρατίθενται στην αιτιολογική σκέψη 3 της παρούσας απόφασης λαμβάνονται δεόντως υπόψη στα έγγραφα. Ως εκ τούτου, είναι σκόπιμο να δημοσιευτούν τα στοιχεία αναφοράς των εν λόγω ευρωπαϊκών εγγράφων αξιολόγησης στην Επίσημη Εφημερίδα της Ευρωπαϊκής Ένωσης.
                  
               
                     (7)
                  
                  
                     Ο κατάλογος των ευρωπαϊκών εγγράφων αξιολόγησης δημοσιεύεται με την εκτελεστική απόφαση (ΕΕ) 2019/450 της Επιτροπής (2). Για λόγους σαφήνειας, στον εν λόγω κατάλογο θα πρέπει να προστεθούν οι αριθμοί αναφοράς των νέων ευρωπαϊκών εγγράφων αξιολόγησης.
                  
               
                     (8)
                  
                  
                     Επομένως, η εκτελεστική απόφαση (ΕΕ) 2019/450 θα πρέπει να τροποποιηθεί αναλόγως.
                  
               
                     (9)
                  
                  
                     Προκειμένου να καταστεί δυνατή η χρήση των ευρωπαϊκών εγγράφων αξιολόγησης το συντομότερο δυνατόν, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της εκτελεστικής απόφασης (ΕΕ) 2019/450 τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 28 Μαΐου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 88 της 4.4.2011, σ. 5.
         
            (2)  Εκτελεστική απόφαση (ΕΕ) 2019/450 της Επιτροπής, της 19ης Μαρτίου 2019, σχετικά με τη δημοσίευση των ευρωπαϊκών εγγράφων αξιολόγησης (ΕΕΑ) για τα προϊόντα του τομέα των δομικών κατασκευών που συντάχθηκαν προς υποστήριξη του κανονισμού (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου (ΕΕ L 77 της 20.3.2019, σ. 78).
      
      
         
            ΠΑΡΑΡΤΗΜΑ
            Στο παράρτημα της εκτελεστικής απόφασης (ΕΕ) 2019/450 προστίθενται οι ακόλουθες σειρές:
            
                        «030351-00-0402
                     
                     
                        Συστήματα εύκαμπτων μεμβρανών υδατοστεγάνωσης στεγών με μηχανική στερέωση
                        (αντικαθιστά την τεχνική προδιαγραφή “ETAG 006”)
                     
                  
                        210005-00-0505
                     
                     
                        Εξοπλισμός εσωτερικών διαχωριστικών προς χρήση σε μη φέροντες τοίχους
                        (αντικαθιστά την τεχνική προδιαγραφή “ETAG 003”)
                     
                  
                        210046-00-1201
                     
                     
                        Λεπτό μεταλλικό σύνθετο φύλλο
                     
                  
                        220089-00-0401
                     
                     
                        Αυτοφερόμενος ημιδιαφανής εξοπλισμός στέγης με σκέπαστρο κατασκευασμένο από πλαστικά φύλλα
                        (αντικαθιστά την τεχνική προδιαγραφή “ETAG 010”)
                     
                  
                        260017-00-0301
                     
                     
                        Ελαστικά κοίλα μικροσφαιρίδια ως πρόσθετο σκυροδέματος
                     
                  
                        331924-00-0602
                     
                     
                        Συστήματα στερέωσης σανίδων»